Stöðugt fleiri ungmenni leita sér hjálpar á Vogi Tuttugasta og fyrsta Álfasala SÁÁ hófst í gær og stendur til sunnudags undir heitinu ; “ Álfurinn – fyrir unga fólkið . " Álfasalan er ein helsta fjáröflunarleið Samtaka áhugafólks um áfengis - og vímuefnavandann og er samtökunum mikilvægari nú en nokkru sinni fyrr þegar opinber og frjáls framlög til starfseminnar hafa verulega dregist saman . Álfurinn verður boðinn til sölu um allt land og gerir SÁÁ sér vonir um að landsmenn taki sölufólkinu vel . Álfurinn kostar 1500 krónur en hægt verður að fá ‘ álfapar ’ fyrir 3000 krónur . Einnig verður hægt að hringja í síma 907-1500 og leggja þar með 1500 krónur til átaksins . Eins og undanfarin ár , verður öllum hagnaði af Álfasölunni varið til að styrkja og efla meðferðarúrræði fyrir ungt fólk en SÁÁ hefur rekið sérstaka meðferðardeild fyrir ungmenni síðan árið 2000 . Engin fjölskylda á Íslandi er ósnortin af áfengis - og vímuefnavandanum . Um tvö þúsund manns leita aðstoðar SÁÁ á hverju ári og hafa nú alls um 20 þúsund manns farið í áfengismeðferð hjá samtökunum ; innlagnir eru um 60 þúsund . Eftirmeðferðarstöðvar samtakanna að Staðarfelli í Dölum og Vík á Kjalarnesi útskrifa árlega um 800 manns ; enn fleiri njóta eftirmeðferðar á göngudeild samtakanna í Von við Efstaleiti í Reykjavík . Mest fjölgun undanfarin ár hefur verið meðal ungs fólks . Árlega koma um 500 einstaklingar yngri en 24 ára inn á sjúkrahúsið Vog , þar af hátt í 300 ungmenni 19 ára og yngri . Þar eru sérhæfðir starfsmenn á vakt allan sólarhringinn - hjúkrunarfræðingar , læknar , áfengisráðgjafar og sjúkraliðar , sem veita unglingunum uppörvun og stuðning , fylgjast vel með öllu og leggja sitt af mörkum til góðrar sjúkdómsgreiningar og sálfræðilegs mats , meðal annars í samvinnu við Barna - og unglingageðdeild Landsspítalans . SÁÁ hefur öll spjót úti til að ná til sem flestra í þessu átaki : með sölu í hús og á götum úti , með Álfasímanum 907-1500 og með sérstöku átaki á Fésbókinni þar sem stofnaður hefur verið viðburður , vinahópar og fleira . Þar verður m.a. hægt að kaupa ‘ sýndarálf ’ – einn á 1500 krónur , tvo á 2500 krónur og þrjá á 4000 krónur . Hægt er að komast beint á styrktarsíðu í gegnum www.mittframlag.is Með þessu móti gera samtökin sér vonir um að ná til enn fleiri – ekki síst í ljósi þess að sístækkandi hópar ungs fólks sækja sér upplýsingar og afþreyingu á Netið umfram aðra miðla .